JINSI YA KUWA 
NA HEKIMA 
MBELE ZA MUNGU 


Basi hekima yatoka wapi? na mahali pa ufahamu 
ni wapi? Akamwambia mwanadamu, Tazama, 
kumcha Bwana, ndiyo hekima; na kujitenga na 
uovu ni ufahamu. AYUBU 28:20, 28 


Kumcha Bwana ni mwanzo wa hekima, wana ufahamu 
mwema wote watendao amri zake; sifa zake ni za milele. 
ZABURI 111:10 


Ndipo nikaona ya kuwa hekima hupita upumbavu, kadiri 
nuru ipitavyo giza. MHUBIRI 2:13 


Hekima humtia nguvu mwenye hekima kuliko mashujaa 
kumi waliomo mjini. MHUBIRI 7:19 


Mtu wa kwenu akipungukiwa na hekima, na aombe dua 
kwa Mungu, awapaye wote, kwa ukarimu, wala hakemei; 
naye atapewa. Lakini na aombe kwa imani, pasipo shaka 
yo yote. Maana mwenye kusitasita ni kama wimbi la 
bahari lililochukuliwa na upepo na kupeperushwa huku 
na huku. Kwa maana mtu huyo asidhani ya kuwa 
atapokea kitu kwa Bwana. Mtu wa nia mbili husitasita 
katika njia zake zote. YAKOBO 1:5-8 


Ni nani miongoni mwenu aliye na hekima na maarifa? na 
aonyeshe kwa mwenendo mzuri matendo yake kwa upole 
wa hekima. Lakini hekima itokayo juu, kwanza ni safi, 
tena ni ya amani, ya upole, iliyosikika, imejaa rehema na 
matunda mema, haina ubaguzi, haina unafiki. 

YAKOBO 3:13, 17 


Kumcha Bwana ni chanzo cha maarifa, bali wapumbavu 
hudharau hekima na adabu. MITHALI 1:7 


Heri mtu yule aonaye hekima, na mtu yule apataye 
ufahamu. MITHALI 3:13 


Mwanangu, kama ukiyakubali maneno yangu, na 
kuyaficha maagizo yangu kwako; Hata ukatega sikio lako 
kusikia hekima, na kuelekeza moyo wako upate 
kufahamu; Naam, ukiita maarifa, na kupaza sauti yako 
upate ufahamu; Ukiutafuta kama fedha, na kuutafuta 
kama hazina iliyositirika; Ndipo utakapofahamu kumcha 
Bwana, na kupata kumjua Mungu. Kwa kuwa Bwana 
huwapa watu hekima; kinywani mwake hutoka maarifa 
na ufahamu. Huwawekea wenye haki akiba ya hekima 
kamili; Huzishika njia za hukumu, na kuzilinda njia za 
watakatifu wake. Ndipo utafahamu haki, na hukumu, na 
adili; naam, kila njia njema. MITHALI 2:1-9 


Pata hekima, jipatie ufahamu; usisahau; wala usiache 
maneno ya kinywa changu. Usimwache, naye 
atakuhifadhi; mpende, naye atakulinda. Hekima ni jambo 
kuu; basi jipatie hekima; na kwa mapato yako yote 
jipatie ufahamu. Mtukuze, naye atakukweza; atakuletea 
heshima, ukimkumbatia. Atakupa kichwa chako pambo la 
neema, Atakupa taji ya utukufu. MITHALI 4:5-9 


Kumcha Bwana ni mwanzo wa hekima, na kumjua 
mtakatifu ni ufahamu. MITHALI 9:10 


Kutenda maovu ni kama mchezo kwa mpumbavu; Bali 
mwenye busara ana hekima. Kinywa cha mwenye haki 
hutoa hekima, bali ulimi wa ukaidi utakatiliwa mbali. 
MITHALI 10:23, 31 


Kijapo kiburi ndipo ijapo aibu, bali hekima hukaa 
wanyenyekevu. Asiye na hekima humdharau jirani yake, 
bali mtu mwenye ufahamu hunyamaza. 

METHALI 11:2, 12 


Mtu atasifiwa kwa kadiri ya hekima yake, bali mwenye 
moyo wa ukaidi atadharauliwa. MITHALI 12:8 


Kwa kiburi huja kushindana tu; Bali hekima hukaa nao 
wanaoshauriwa. MITHALI 13:10 


Upumbavu ni furaha kwake aliyepungukiwa na hekima; 
Kumcha Bwana ni maonyo ya hekima; na kabla ya 
heshima ni unyenyekevu. MITHALI 15:21, 33 


Si afadhali kupata hekima kuliko dhahabu! na kupata 
ufahamu ni kuchaguliwa kuliko fedha! MITHALI 16:16 


Apataye hekima huipenda nafsi yake; Ashikaye ufahamu 
atapata mema. MITHALI 19:8 


Inunue kweli, wala usiiuze; pia hekima, na mafundisho, 
na ufahamu. MITHALI 23:23 


Apendaye hekima humfurahisha baba yake; 
MITHALI 29:3 


Fimbo na maonyo hutia hekima, bali mtoto aliyeachiliwa 
humwaibisha mamaye. MITHALI 29:15 


